ועדת העבודה, הרווחה והבריאות, כנסת 20, פרוטוקול מספר 326, 2016-07-26 11:01

אלי אלאלוף: בוקר טוב.

אלי אלאלוף: היום ה-26 ביולי 2016, כ' בתמוז התשע"ו, השעה 11:01.

אלי אלאלוף: אני מתכבד לפתוח את ישיבת ועדת העבודה, הרווחה והבריאות.

אלי אלאלוף: על סדר היום הצעת חוק לפיקוח על איכות המזון ולתזונה נכונה בצהרונים, התשע"ו-2016, הצעת חוק בהובלתה של חברת הכנסת רחל עזריה ומספר רב של חברי כנסת שאינם נוכחים ולכן אני פטור מלציין את שמם.

אלי אלאלוף: בבקשה, רחל, את רוצה לפתוח?

רחל עזריה: כן.

רחל עזריה: אני אגיד כמה מלים.

רחל עזריה: תודה רבה.

רחל עזריה: החוק הזה בעצם בא לתת מענה לשינויים מאוד דרמטיים שהתרחשו בשוק העבודה בישראל בעשורים העשורים.

רחל עזריה: היום אחוז האימהות לילדים קטנים שמועסקות בשוק הוא 75 אחוזים מכלל האימהות לילדים קטנים.

רחל עזריה: אגב, אבות לילדים קטנים מהווים 76 אחוזים.

רחל עזריה: זאת אומרת, הנשים בישראל עובדות, בטח הורים לילדים קטנים.

רחל עזריה: לכן היום אחוז משמעותי מילדי ישראל נמצא בצהרונים.

רחל עזריה: מאות אלפי ילדים כל יום נמצאים בצהרונים, נמצאים בגן עד השעה 4:00 או 4:30 ואפילו לפעמים עד 5:00 ואוכלים את הארוחה המרכזית שלהם בצהרון.

רחל עזריה: זה לעומת העבר, אז ילדים אכלו את הארוחה המרכזית שלהם בבית.

רחל עזריה: יוצא שבכל התחום הזה, עד היום לא הייתה הסדרה מלבד ההסדרה בצהרונים באשכולות סוציו אקונומי אחד עד שלוש, בהם הייתה הסדרה של משרד החינוך.

רחל עזריה: בכל שאר הצהרונים, אלא אם הייתה התארגנות ספורדית של הורים, אין שום פיקוח והכוונה מסודרת בחקיקה איך אנחנו דואגים שהילדים יאכלו אוכל בריא ולכן החוק הזה הוא חוק מאוד משמעותי.

רחל עזריה: כמו שאמר חבר הכנסת גואטה, חוץ ממשרד החוץ, כל משרדי הממשלה כאן כי באמת זה חוק שלוקח הרבה מאוד משרדים ולכן אני גם רוצה להביע את הערכתי על כך שכל המשרדים והגופים הרלוונטיים הבינו את החשיבות וממש נרתמו לנושא.

רחל עזריה: הם מרגישים בחוק הזה הירתמות.

רחל עזריה: זאת אומרת, זה לא חוק שמתקדם בלי הירתמות ומאמץ משותף, כולל גם את משרד הבריאות.

יגאל גואטה: בשונה מוועדות אחרות אליהן מגיעים כל משרדי הממשלה כדי להתנגד.

רחל עזריה: יכול להיות שיהיו עוד אתגרים אבל יש כאן הירתמות גדולה.

רחל עזריה: משרד הבריאות היה מוכן ללכת כברת דרך מאוד מאוד משמעותית, משרד הכלכלה ששותף לכך ויש לו את הצהרונים שלו והוא בא ונתן את המידע ואת החומר והצלחנו ביחד לעבוד בשיתוף פעולה.

רחל עזריה: תודה למשרד החינוך שהעביר אלינו את החומר לגבי כל הניסוי והעבודה שנעשו בשנים האחרונות כדי שנוכל ללמוד על התהליך הזה, למשרד האוצר - שר האוצר נרתם - ואמנם לא הייתם בדיונים עד היום אבל זה יתוקן ואתם תהיו בדיונים בהכנה לקריאה שנייה ושלישית ואנחנו נוודא שהכול ייעשה בשיתוף פעולה, ומרכז השלטון המקומי שנרתם לעניין כדי שנוכל להתקדם.

רחל עזריה: כמובן יושב ראש הוועדה אתו ישבתי ודיברתי.

אלי אלאלוף: מפעל הזנה.

רחל עזריה: כן.

רחל עזריה: פתאום כל הלוחות הטקטונים הסתדרו לנו וכולם בעניין.

רחל עזריה: כמובן תודה ליועצת המשפטית ורד שמלווה אותנו לאורך כל הדרך.

יגאל גואטה: צריך לשנות את השם, במקום מפעל ההזנה - מפעל אלאלוף.

רחל עזריה: אני יודעת שיכול להיות שיש עוד עבודה על החוק, אבל אנחנו נמשיך באותה דרך של עבודה בשותפות כדי שבאמת ילדי ישראל יוכלו לאכול אוכל בריא וההורים יוכל להוציא מהסל נקודה אחת של לחץ שיושבת עליהם ולהיות רגועים לגביה.

רחל עזריה: אלה מילות הפתיחה שלי.

אלי אלאלוף: תודה.

אלי אלאלוף: הערות.

אלי אלאלוף: זה חוק שעולה כסף?

<אורן גבע: משרד האוצר תומך בהצעה.

<אורן גבע: להצעה הנוכחית אין עלות תקציבית.

רחל עזריה: יש עלות תקציבית.

רחל עזריה: אנחנו עוד מנסים לקבל - - -

יגאל גואטה: אז האוצר מתנגד.

רחל עזריה: לא.

רחל עזריה: יש עלות תקציבית אבל עלות תקציבית לא גבוהה וזה מסוכם עם שר האוצר.

רחל עזריה: מדובר בעיקר בפיקוח של משרד הבריאות.

רחל עזריה: אני מציעה שפשוט נתחיל.

אלי אלאלוף: לא.

אלי אלאלוף: אני רוצה קודם לשמוע.

אלי אלאלוף: תמשיכי.

רחל עזריה: יש בעצם שתי עלויות אפשריות.

רחל עזריה: עלות אחת היא הפיקוח על מפעלי המזון, על הקייטרינגים, כאשר בעצם נכניס בחוזה את הדרישה שהאוכל יהיה לפי כללים מסוימים.

רחל עזריה: אלה כללים שלא מעלים את מחיר המנה וזה היה מאוד חשוב לנו וזה יוקפד לאורך הדרך.

רחל עזריה: אם כן, יש את הפיקוח הזה של משרד הבריאות.

רחל עזריה: הדבר השני לגבי אנחנו עובדים מול מרכז מקומי הוא שיהיה פיקוח בנקודות הקצה, שזה אומר בגנים עצמם.

יגאל גואטה: וגם בהובלה של זה.

רחל עזריה: לא.

רחל עזריה: בהובלה, לא.

רחל עזריה: ההובלה היא בתוך החוזה.

רחל עזריה: הסיכוי שיכינו אוכל אחד ויחליפו אותו בדרך, לא קיים.

יגאל גואטה: לא.

יגאל גואטה: אני לא מדבר על החלפה.

יגאל גואטה: ייקחו אוכל ויובילו אותו בטנדר.

רחל עזריה: לא.

רחל עזריה: זה כבר בכללים.

רחל עזריה: זה לא בפיקוח.

<קריאה: אפשר להוביל בטנדרים כי האוכל היום מגיע בקלקרים.

רחל עזריה: זה כבר נמצא בפיקוח של משרד הבריאות עוד לפני החוק הזה.

רחל עזריה: החוק הזה מדבר על התזונה עצמה, על השמן, על המלח, על הוויטמינים, על הרכב המזון ולא על התברואה.

<אורן גבע: הפיקוח על הקייטרינג ועל מפעלי ההזנה, למיטב ידיעתי – יתקן אותי משרד הבריאות – כבר היום מפוקח על ידי משרד הבריאות ולכן אין כאן תוספת של עלות.

<אלי גורדון: זה לא מדויק.

<אלי גורדון: אני אתייחס.

<אורן גבע: נחכה להתייחסות של משרד הבריאות.

רחל עזריה: הוא מפוקח תברואתית.

אלי אלאלוף: אני מציע שמשרד הבריאות ייתן תשובה.

<רונית אנדוולט: אני מנהלת את המחלקה לתזונה במשרד הבריאות.

<רונית אנדוולט: אנחנו שמחים על הקידום של החוק לתזונה בריאה.

<רונית אנדוולט: מה שצריך להבהיר זה שמה שהיום נעשית בקרה על מפעלי ההסעדה - וזה חשוב דווקא לאוצר – לנושא התברואתי.

אלי אלאלוף: חבר'ה, תקשיבו למה שנאמר.

אלי אלאלוף: אתם מתבססים על משהו אבל נאמר כאן משהו אחר.

<רונית אנדוולט: נושא התברואה מפוקח על ידי משרד הבריאות, על ידי שירות המזון, ואלי גורדון, מנהל שירות המזון, יסביר בדיוק מה נעשה.

<רונית אנדוולט: זה נעשה תחת שירות המזון.

<רונית אנדוולט: הנושא של התזונה, אין עליו פיקוח.

<רונית אנדוולט: על האיכות התזונתית.

<רונית אנדוולט: זה אומר שהאוכל יהיה אוכל בריא, שההרכב שלו יהיה בריא, שהתצורה שבו מגישים אותו תהיה מאוזנת, שהילד יקבל את הצרכים התזונתיים שלו בארוחת הצהרים כמו שהוא צריך לקבל לגילו, למינו ולהתפתחותו.

<רונית אנדוולט: זה לא קיים היום.

<רונית אנדוולט: במשרד החינוך התחילו לעשות תהליך כזה עם חברה חיצונית שעושה עבורם את הפיקוח ופיתוח המוצרים ופיקוח על האיכות התזונתית.

<רונית אנדוולט: במשרד הבריאות עד היום מפעלי ההסעדה שייצרו מזון, למעשה לא עברו שום פיקוח תזונתי במובן של ההרכב התזונתי אלא רק בחלק של התברואה אותו אלי יכול להסביר טוב ממני.

<רונית אנדוולט: אנחנו מדברים כרגע בחוק הספציפי הזה על האיכות התזונתית כי אחת הבעיות שאנחנו רואים אלה ילדים שיש להם חסרים תזונתיים לצד ילדים עם השמנה מאוד גדולה בגלל הרכב תזונתי לא טוב מבחינה תזונתית.

<רונית אנדוולט: זאת מטרת החוק הספציפי הזה ולכן הפיקוח התזונתי הוא בנוסף לפיקוח התברואי ולשם כך צריכים אנשי תזונה שיעשו את זה, אנשים שמבינים בתחום הזה ושגם יהיו מעורבים בתוך מפעלי ההסעדה כדי לבנות את ההרכב התזונתי, את התפריט התזונתי השבועי לילדים וגם בנקודת הביקורת כדי לראות שהתהליך הזה נעשה כמו שצריך.

<רונית אנדוולט: אנחנו חווים היום הרבה מאוד תהליכים עוקפי תזונה בריאה וההורים רואים את זה ויש היום עשרות מחקרים שמראים שתזונה מעובדת מזיקה לבריאות ולכן אנחנו רוצים תזונה כמה שיותר טבעית, כמה שיותר אמיתית, שילדים יתרגלו לטעם טבעי של מזון ולהרכב תזונתי יותר בריא ומאוזן.

אלי אלאלוף: הבנו.

אלי אלאלוף: חשבתי שהגאולה הגיעה ומפעל ההזנה יקבל את הפיקוח של משרד הבריאות, אבל אני רואה שהנושא הזה של התזונה במפעל הזנה, לא קיים.

אלי אלאלוף: לצערי עברו כבר מספר שנים.

אלי אלאלוף: התחלנו בזה לפני 13-14 שנים.

<אלי גורדון: מנהל שירות המזון.

<אלי גורדון: משרד הבריאות.

<אלי גורדון: אכן עובדות נכונות.

<אלי גורדון: הפיקוח קיים, והפיקוח ברמה של קייטרינגים מתמקד בנושאים של בטיחות ואיכות בראש וראשונה.

<אלי גורדון: ברור שהוא כולל בתוכו גם היבטים של רכיבים תזונתיים וערך תזונתי של מוצרים.

<אלי גורדון: יחד עם זאת, החוק בא לשפר את המצב של קבוצות יעד מסוימים ולכן אנחנו בעד החוק.

<אלי גורדון: יחד עם זאת צריך להבין, כפי שציינת אדוני היושב ראש, שבדומה להזנה בבתי ספר, פרויקט מבורך שלצערנו משרד הבריאות לא קיבל את הכלים מבחינת הפיקוח ומשרות מפקחים כדי לבצע את הפיקוח הנוסף שמובן מאליו שאמור להיות, גם במקרה הזה לא תהיה תוספת כוח אדם למשרות מפקחים.

<אלי גורדון: לכן אנחנו בהחלט חושבים שהמודל הקיים נכון להיום במסגרת תכנית הזנה שחברה מבצעת עבודת בקרה - לא פיקוח אלא בקרה – על תשתיות פיקוח קיימות בכל ההיבטים שקשורים לבטיחות, איכות וגם תזונה, היא המודל לחיקוי במקרה הזה גם בחוק הזה.

<אלי גורדון: בגדול למעשה זה הפתרון או הדרך.

אלי אלאלוף: בכל מקרה זה עולה כסף.

<אלי גורדון: ברור.

<מירה סלומון: מרכז השלטון המקומי.

<מירה סלומון: אני מבקשת להודות לייעוץ המשפטי של הוועדה ולחברת הכנסת עזריה שעוד בטרם קידומה של הצעת החוק קיימה אתנו ישיבות מקדימות, בירורים, ניסיון להבין איך אפשר לעשות את הדברים בצורה מיטבית.

<מירה סלומון: אם אפשר להתייחס בכמה משפטים.

<מירה סלומון: הרעיון בהצעת החוק הוא לפקח על הרכב התזונה של המזון שמוגש לילדים בצהרונים.

<מירה סלומון: הפיקוח על הספקים של מנות המזון צריך להיות מבוצע על ידי המפקחים של משרד הבריאות שמבצעים היום פיקוח ועומד להיכנס כחלק מתנאי הרישיון של הספקים הללו.

<מירה סלומון: יש הוראות שמתייחסות להרכב תזונתי של המזון שיסופק לצהרונים.

<מירה סלומון: אני טועה?

<מירה סלומון: זה לא מה שדובר בישיבות המקדימות?

<ורד קירו זילברשטיין: כן.

<ורד קירו זילברשטיין: ככל שידוע לנו, כן.

<מירה סלומון: לגבי הפיקוח בצהרונים עצמם, נבדקה האפשרות לעשות שימוש בשלטון המקומי, ברשויות המקומיות או בגוף שמייצג אותן, כדי לבצע את הפיקוח בצהרונים שמופעלים על ידי הרשויות המקומיות, לא מכיוון שמדובר בנושא שהרשויות המקומיות יש להן מומחיות בו, ידע והבנה, ממש לא - מדובר כאן בהרכב תזונתי של מזון והרשויות המקומיות לא מכירות את התחום הזה - אלא מכיוון שהן אלה שהצהרונים מופעלים בנכסים שלהן, מופעלים באמצעות התקשרות חוזית כזו או אחרת אתן ולכן הפיקוח בצהרונים האלה ספציפית, נבדקת האפשרות לעשות את זה במיקור חוץ.

אלי אלאלוף: מי מספק את התקציב למזון הזה?

<מירה סלומון: תודה רבה אדוני.

<מירה סלומון: חלק מהאפשרויות שנבדקות כאן הן באמת באיזה מודל ייעשה הדבר הזה באמצעות הרשויות המקומיות או השלטון המקומי.

<מירה סלומון: אחד התנאים המקדימים והבסיסיים ביותר לעניין הזה הוא שהנושא יתוקצב במלואו על ידי המדינה או גורם שהוא לא השלטון המקומי מאחר שזה לא נושא שבדרך כלל השלטון המקומי עוסק בו וזה למעשה שירות שהוא מבצע עבור משרד הבריאות בנסיבות הנוכחיות.

אלי אלאלוף: תודה.

אלי אלאלוף: חבר הכנסת מסעוד גנאים הצטרף אלינו.

מסעוד גנאים: אני רק רוצה לחזק את הכיוון ואת העמדה ולפקח על כל המזון לאור מה שמגיע אלינו בתלונות ובביקורת, אם זה איכות המזון ולא רק בצהרונים אלא בכל המסגרות החינוכיות האחרות, קייטנות וכולי.

מסעוד גנאים: דרך אגב, אני עכשיו עוסק בקשר למזון שמגישים בקייטנות ואיכותו בכמה מקומות, בכמה כפרים ובכמה ערים.

מסעוד גנאים: לכן חשוב לפקח על המזון שם כי הבריאות של הילדים שלנו היא חשובה לנו.

אלי אלאלוף: ללא ספק.

מסעוד גנאים: יישר כוח למגישי הצעת החוק.

אלי אלאלוף: ברשותכם, נתחיל בקריאת החוק.

<חיים הלפרין: לפני כן, אם אפשר, הערה.

אלי אלאלוף: בבקשה.

<חיים הלפרין: משרד החינוך.

<חיים הלפרין: תודה על הדיון.

<חיים הלפרין: קודם כל, אנחנו יחד עם חברינו ממשרד הבריאות עובדים כתף אל כתף גם בתכנית ההזנה של המשרד וגם בתכנית של ציל"ה שהיא צהרונים לרשויות היותר חלשות.

<חיים הלפרין: מערך הבקרה שלנו הוא מאוד צפוף והדוק, עד כדי כך שיש חברות קייטרינג שלא רוצים לעבוד אתנו כי אנחנו מציקים להן.

<חיים הלפרין: במובן הזה אנחנו גאים מאוד בטיב העבודה וגם באיכות הבקרות שלנו.

<חיים הלפרין: חברת הכנסת עזריה מכירה את הניסוי שהתחלנו בירושלים, ואני אומר את זה כלפי התהליך שרוצים לעשות כאן, והוא העובדה שבירושלים התחלנו כבר לפני שנתיים לנסות לשדרג את הארוחה שילדי ירושלים נהנים ממנה.

<חיים הלפרין: אני רוצה לומר שזה תהליך לא פשוט.

<חיים הלפרין: כלומר, אני אומר את זה גם לרונית ולכל התהליך שמשרד הבריאות מוביל.

<חיים הלפרין: העובדה שפתאום אומרים לילדים שיאכלו קטניות במקום עוף, היא משהו שצריך לתווך אותו.

<חיים הלפרין: חלק מהרגרסיות שקיבלנו בירושלים נבעו מכך שלא כל ההורים היו מיודעים.

<חיים הלפרין: כלומר, יש כאן מהלך מאוד רחב שצריך לעשות במקביל לשינוי התזונה.

<חיים הלפרין: אני מציע לבחון את ההשלכות הכלכליות, ואת זה אני אומר לחברת הכנסת עזריה כמי שמובילה את הצעת החוק, כי עלול להיות שעלות האוכל עכשיו תהיה יותר גבוהה מכפי שהייתה קודם לכן וזה ישפיע.

<חיים הלפרין: אני לא מדבר על ירושלים אלא אני מדבר על מה שהיו רגילים ילדים לאכול בצהרונים.

רחל עזריה: בירושלים המעבר למזון בריא היה זול יותר מאשר המזון האחר.

<חיים הלפרין: לא.

<חיים הלפרין: הוא לא היה זול יותר כי אנחנו דרשנו מהספקים לתת איכות גבוהה יותר במנות הבשריות.

רחל עזריה: אני זוכרת שבסיכומו של דבר זה היה מעט זול יותר, אבל הוא לא יצא יקר יותר.

<חיים הלפרין: בתהליך הזה של מה שילדים רגילים לאכול בצהרון שעד אתמול אף אחד לא הכיר אותו ונתנו לילדים מה שנתנו לאכול, יכול להיות שעלות הארוחה תהיה יותר גבוהה ואת זה צריך לקחת בחשבון כי זה עומד להשפיע על כך.

רחל עזריה: זה לא.

רחל עזריה: העלות לא גבוהה יותר.

רחל עזריה: היינו בסיפור הזה טוב מאוד כמה שנים.

רחל עזריה: זה נכון שלילדים קשה להיפרד משניצלונים, צ'יפס וקצ'ופ.

רחל עזריה: אין ספק שזה מאתגר וזה תהליך אבל זה האתגר שעומד בפנינו.

רחל עזריה: לגבי העלויות, אנחנו יצרנו נוסחה שלא מעלה את העלויות.

רחל עזריה: אנחנו גם הגדרנו מהתחלה שהמטרה שלנו היא לא להגיע לקינואה אורגנית או כל מיני דברים כאלה, אלא להישאר לגמרי באוכל ביתי אלא לפי כללים מוגדרים.

<חיים הלפרין: הדבר האחרון שאני חושב שחשוב ביחס להערה של השלטון המקומי.

<חיים הלפרין: צריך לראות, לפחות בעינינו, את זה שהמזון הוא חלק מאורח החיים של המוסד החינוכי.

רחל עזריה: נכון.

<חיים הלפרין: כלומר, אנחנו תופסים את זה שאם יש תכנית הזנה בבית ספר ביוח"א, זה חלק מהאחריות של הצוות החינוכי על תכנית ההזנה.

<חיים הלפרין: היא לא משהו שנעשה בנפרד, כולל תיווך אם צריך וכולל מענה לילדים שאין להם, אם צריך.

<חיים הלפרין: לכן גם הפיקוח על ההזנה נעשה כחלק מהעניין הזה.

<חיים הלפרין: כנ"ל לגבי הצהרונים שהמשרד מפעיל בציל"ה באשכולות אחד עד שלוש.

<חיים הלפרין: כלומר, בעינינו זה חלק מאחריות כוללת של המשרד, גם הבקרה על ההזנה שהיא משליכה על היום כולו ולכן אנחנו רואים את זה כדבר אחד.

<רונית אנדוולט: אני רוצה להוסיף ולנסח את המילה תיווך.

<רונית אנדוולט: אני רוצה להדגיש את הנושא של החינוך התזונתי שלא מוזכר כאן בחוק, ורד, ואני חושבת שצריך להגיד גם את המילה הזאת כי ללא חינוך תזונתי, קשה מאוד לגרום לילדים לאכול דברים שהם לא היו רגילים להם ולפעמים גם לא רגילים לאכול אותם בבית ואנחנו מנסים להרגיל אותם להתנהגות תזונתית הרבה יותר בריאה.

<רונית אנדוולט: צריך לחשוב איך משלבים את הנושא של החינוך התזונתי גם בצהרונים וגם בחוק החינוך בבתי הספר כי זה נושא שלא נכנס לחוקים הללו ואנחנו נתקלים היום ביום יום בקושי אמיתי מול הגננות ומול המורות איך באמת להטמיע אכילה של מזון בריא בלי שיש להן את הכלים לתת חינוך תזונתי.

<גידי כרוך: מנכ"ל לקט ישראל.

<גידי כרוך: אני הייתי רוצה להציע אולי היבט נוסף שיישקל בחוק הזה וזה נושא של הצלת מזון.

<גידי כרוך: לקט ישראל עוסקת בהצלת מזון ואני חושב שהיה חשוב אם היה אפשר - - -

יגאל גואטה: מה זה הצלת מזון?

<גידי כרוך: לקחת את כל מה שיכול להאכיל אנשים בכל הארץ, כל יצרני המזון למיניהם, להציל את זה ולהעביר את זה לאנשים שאין להם.

<גידי כרוך: הארגון שלנו עוסק בזה כבר 13 שנים בהרבה היבטים.

<גידי כרוך: בהיבט של מזון מבושל, הייתי מעוניין שיישקל אם אפשר נושא של הצלת המזון אצל אותם ספקים/יצרנים כפי שקורה בהרבה מקומות אחרים בארץ, כמובן בהתאם לכל הכללים של משרד הבריאות ועל כך יש לנו גם דיונים אתם.

<גידי כרוך: אני חושב שתהיה כאן אמירה מאוד מאוד חזקה.

<גידי כרוך: כל הנושא הזה הוא גם ללא עלות.

<גידי כרוך: זאת אומרת, אין כאן איזשהו צורך תקציבי.

<גידי כרוך: לקט ישראל עושה את זה.

<גידי כרוך: יש לנו מורשת לוגיסטית שיודעת לפרוס את הדברים האלה.

<רונית אנדוולט: מה עם פירות וירקות?

<גידי כרוך: זה העיקר שלנו.

אלי אלאלוף: בהמשך נגיע לסעיף שמתחשב בהמלצה שלך ונראה איך משלבים את זה.

<אלי גורדון: אדוני היושב ראש, התייחסות להצעה של עורכת הדין מירה סלומון ממרכז השלטון המקומי.

<אלי גורדון: הקונספציה להתנות רישיון יצרן בהעסקת חלקיות משרה של תזונאי או תזונאית, היא לא פתרון שאפשר להחליף אותו כפתרון לפיקוח.

<מירה סלומון: בנוסף.

<אלי גורדון: לכן הדבר הנכון ביותר לטעמנו הוא כן להגיע למצב שבו יש גוף שמסייע, עושה פיקוח-על על אותם מפעלים שאכן הם מספקים את המזון לנקודות יעד מסוימות.

<אלי גורדון: המודל הזה עבד במשרד החינוך ועובד.

<אלי גורדון: זאת אומרת, יש לו מבחן עובדתי, עבר מבחן מציאות והוא עובד בצורה מוצלחת, בעיני.

<אלי גורדון: אפשר לשפר אותו, לשכלל אותו וכולי אבל זה עדיין קיים.

יגאל גואטה: מי שעובד בתקן של HACCAP אין לו תזונאי?

<אלי גורדון: בואו נדייק.

<אלי גורדון: ברגע שלמפעל יש HACCAP, מהות ה-HACCAP, התכנית נקראת נקודות קריטיות בתהליך, קריטיות לעניין הבטיחות וכדי שאותו מזון לא יגרום להרעלה, לקלקול, הקאות וכולי.

<אלי גורדון: בנוסף לזה יש מערכות של הבטחת איכות והן אלה שמתכללות בתוכן את כל ההיבטים לרבות היבטים של תזונה וכולי.

<אלי גורדון: בסך הכול, כמערכת כוללת של איכות המזון כי מזון איכותי בין היתר גם מבחינת הערכים התזונתיים.

<אלי גורדון: לכן לא הייתי פוסל על הסף בחינת המודל של משרד החינוך והאפשרות ליישם אותו גם כאן.

<אלי גורדון: זה מודל שעובד היום.

<רונית אנדוולט: ההתייחסות התזונתית היא התייחסות.

אלי אלאלוף: אנחנו מתחילים בהקראה.

אלי אלאלוף: אני רוצה להזכיר שהוועדה הזאת חוקקה את חוק המזון ובחוק המזון דאגנו לכל נושא הבטיחות שקשורה למזון.

אלי אלאלוף: היה לי ניסיון במפעל הזנה.

אלי אלאלוף: אני רואה שאנחנו בונים איזו עוגה שהיא טובה אבל בסוף היא מתקלקלת.

אלי אלאלוף: אני רואה את הריבוי של הפיקוח לפני שהמזלג של הילד ייקח לעצמו את האוכל.

אלי אלאלוף: נראה לי שאנחנו משתוללים.

אלי אלאלוף: לטווח ארוך אנחנו משתוללים.

אלי אלאלוף: פיקוח המזון בודק איך יוצא מזון ואיך המפעל מייצר מזון ואיך מובילים את המזון לתחנה הסופית וכולי.

אלי אלאלוף: אחר כך בא הנושא של הפיקוח של המזמין שעושה פיקוח כדי שהוא יהיה שקט.

אלי אלאלוף: אחר כך יש לנו פיקוח מיוחד על ההרכב של המזון, על איכות המזון והרכבו.

אלי אלאלוף: אז עוד פעם אנחנו עושים מערכת שלישית.

רחל עזריה: לא.

רחל עזריה: זה בתוך המערכת.

אלי אלאלוף: תרשו לי, אני אומר את הניתוח שלי.

אלי אלאלוף: עכשיו אנחנו מוסיפים את האיכות.

אלי אלאלוף: כל הדברים האלה, נכון לעשות אותם אבל הבעיה שלנו – כשאני מסתכל על המערכת – היא שאנחנו בנינו כבר שלושה מפלסים של התערבות מסביב למזון.

אלי אלאלוף: אם אתם חושבים שזה לא עולה כסף, שלושת המרכיבים האלה, זה אומר שהמנה תגיע לילד בעלות שאף אחד לא יעמוד בתנאי כלשהו ואז החאפרים יחגגו על המהלך הזה.

אלי אלאלוף: תחשבו על זה, אבל נתחיל בקריאת החוק.

<ורד קירו זילברשטיין: אני מקריאה את הנוסח המוצע לדיון שהונח על השולחן.

<ורד קירו זילברשטיין: אני רוצה להגיד שהנוסח הזה נרשם אחרי דיונים אינטנסיביים עם משרדי הממשלה, כולל תיקונים שהכנסנו לפי בקשת משרד האוצר, אגף התקציבים.

<ורד קירו זילברשטיין: חשוב להגיד שאנחנו עדיין עובדים על זה והדברים לא סגורים.

<ורד קירו זילברשטיין: אנחנו מדברים על מתווה.

<ורד קירו זילברשטיין: אני הייעוץ המשפטי אזמין את כל המשרדים והנוגעים בדבר לשבת סביב השולחן ולגבש בסופו של דבר נוסח שיהיה מקובל על כולם.

<ורד קירו זילברשטיין: הגדרות בחוק זה – "ילד" – כהגדרתו בחוק לימוד חובה, התש"ט-1949.

<ורד קירו זילברשטיין: "צהרון" מסגרת חינוכית בלתי פורמלית לילדים, המשמשת לשהות יומית של עשרה ילדים או יותר ופועלת לאחר שעות הלימודים או בתקופות של חופשות בבית ספר או גן ילדים, ומתקיים בה אחד מאלה – התקשרה בחוזה להפעלת צהרון עם רשות מקומית.

<ורד קירו זילברשטיין: מוכרת על ידי משרד הכלכלה והתעשייה ופועלת תחת פיקוחו.

<ורד קירו זילברשטיין: "מזון" – כהגדרתו בפקודת בריאות הציבור (מזון) (נוסח חדש), התשמ"ג-1983.

<ורד קירו זילברשטיין: "הממונה" – מי שמונה בידי השר לפי סעיף 19.

<ורד קירו זילברשטיין: "מפעיל צהרון" – מי שמקים, מפעיל או מנהל צהרון, לרבות בעל הצהרון, בין בעצמו ובין באמצעות מי מטעמו.

אלי אלאלוף: אלה הצהרונים הפרטיים?

<ורד קירו זילברשטיין: לא.

<ורד קירו זילברשטיין: בשלב הזה לא אבל בהחלט נראה אם יש אפשרות להרחיב את זה בהמשך.

<ורד קירו זילברשטיין: "ספק מזון מורשה" – מי שעוסק במכירה או בהספקה של מזון, בתמורה או שלא בתמורה והוא בעל רישיון יצרן למכירה או לאספקה של מזון לצהרונים.

<ורד קירו זילברשטיין: "רישיון יצרן" – רישיון למכירה או אספקה של מזון לצהרונים.

<ורד קירו זילברשטיין: "רשות מקומית" – עירייה או מועצה מקומית.

<ורד קירו זילברשטיין: "השר" – שר הבריאות.

<ורד קירו זילברשטיין: פרק ב': הספקה של מזון בצהרון הפעלת צהרון לא יפעיל אדם צהרון ו לא יתיר לאחר להפעיל צהרון אלא בהתאם להוראות חוק זה.

<ורד קירו זילברשטיין: חובות מפעיל צהרון לא יתקשר מפעיל צהרון בקשר למכירה ואספקה של מזון לצהרון שהוא מפעיל אלא אם ספק מזון מורשה שבידו רישיון יצרן תקף.

אלי אלאלוף: עד כאן יש הערות?

<איטה עטייא: הערה קטנה.

<איטה עטייא: סגנית מנהלת אגף מעונות יום, משפחתונים וצהרונים, משרד הכלכלה.

<איטה עטייא: אנחנו מכירים בגוף להגיש לנו בקשה לרישיון מחמישה ילדים ומעלה.

<איטה עטייא: השאלה היא אם אפשר להוריד את המספר לחמישה ילדים כי אני לא רוצה שבקצוות יישארו חריגים למרות שזה לא ממש קורה, אבל אם זה קורה, הם נמצאים בתוך מאגר הרישיונות שלנו וחבל שהם יהיו בחוץ.

<ורד קירו זילברשטיין: את מתכוונת להגדרה של צהרון?

<איטה עטייא: כן.

<איטה עטייא: שיהיה מחמישה ומעלה כי כך הנוהל שלנו היום.

יגאל גואטה: אין לנו שום בעיה עם זה.

רחל עזריה: אין בעיה.

אלי אלאלוף: בסדר.

<ורד קירו זילברשטיין: אם כן, המשמשת לשהות יומית של חמישה ילדים או יותר.

<ורד קירו זילברשטיין: רשמנו.

<מירה סלומון: הערה טכנית ששלחתי ליועצת המשפטית של הוועדה.

<מירה סלומון: סעיף 3, חובות מפעיל צהרון, יש לו כפילות שמות במידה מסוימת עם סעיף 7, חובות מפעיל הצהרון ברשות המקומית.

<מירה סלומון: בסעיף 7 יש כמה סעיפים שאולי היה נכון לכתוב אותם בסעיף 3.

<מירה סלומון: הערה צורנית.

<ורד קירו זילברשטיין: נעבור נוסח אחרי כן וזה בסדר גמור.

<ורד קירו זילברשטיין: חשוב שהארת את תשומת לבי.

<מרינה אוסטפלד: ייעוץ משפטי, שירות המזון הארצי, משרד הבריאות.

<מרינה אוסטפלד: רציתי להעיר בקשר להגדרה של מזון.

<מרינה אוסטפלד: אנחנו דיברנו על זה במפגשים הקודמים לישיבה זו וחשבנו האם לאור העובדה שחוק הגנה על בריאות הציבור (מזון) מ-2015 שאושר כמובן אבל טרם נכנס לתוקף והוא ייכנס לתוקף בסוף ספטמבר, האם כדאי ליישם את הפקודה הישנה שעוד מעט יפוג תוקפה.

<מרינה אוסטפלד: ראיתי שממש לאחרונה אושרו על ידי משרד המשפטים ועל ידי הכנסת ופורסמו גם תקנות במסגרת הרפורמה של יבוא מזון רגיל, אושרו תקנות בריאות ציבור מזון, יבוא מזון רגיל, באופן מכוון והן לא נלקחו מתוקף החוק מכיוון שהוא עדיין לא נכנס לתוקף אלא מפקודת ההסגר בפקודת בריאות הציבור (מזון) אבל יש שם הגדרה של החוק עצמו.

<מרינה אוסטפלד: בעצם כל ההוראות בהחלט קשורות באופן בלתי נפרד לאותן הוראות שעוד מעט ייכנסו לתוקף לגבי חוק הצלת המזון.

<מרינה אוסטפלד: אני אומרת את כל זה כי יש בחוק את החלק של ייצור מזון שכמובן ברור שנדרוש מאותו ספק מזון, חברת קייטרינג או מפעל הסעדה לעמוד בכל הדרישות הללו בנוסף להוראות החוק הזה.

<מרינה אוסטפלד: השאלה היא האם לא כדאי באמת להסתמך מכיוון שהמודל הזה כבר אושר על ידי משרד המשפטים או להמשיך במודל כפי שקיים כרגע.

אלי אלאלוף: הבנו.

אלי אלאלוף: שי, אתה יכול להתייחס?

<שי סומך: ההצעה היא להסתמך על החוק החדש וזה נראה לי נכון.

אלי אלאלוף: בסדר.

אלי אלאלוף: נסתמך על החוק החדש.

<ורד קירו זילברשטיין: זאת אומרת, מרינה, את מתכוונת שאנחנו נגיד מזון, כהגדרתו בחוק החדש.

<מרינה אוסטפלד: כן.

אלי אלאלוף: נכון.

אלי אלאלוף: בדיוק.

אלי אלאלוף: זה בסדר.

אלי אלאלוף: תודה על ההערה.

<ורד קירו זילברשטיין: חובות ספק לא ימכור ולא יספק ספק מזון מזון לצהרון אלא אם כן בידו רישיון יצרן תקף ובהתאם לתנאי הרישיון.

<ורד קירו זילברשטיין: הרכב המזון המאושר להספקה בצהרון השר, בהתייעצות עם שר האוצר ובאישור ועדת העבודה, הרווחה והבריאות של הכנסת, יקבע תנאים והוראות לעניין הרכב המזון שניתן לספק בצהרון ולעניין ערכו התזונתי וכמותו, בהתחשב, בין השאר, בסוג הצהרון, בצורכי הילדים ובגילם והכול באופן שיאפשר זמינות, הנגשה ומבחר של מזון מגוון בעלויות סבירות תוך שמירה על בריאות הילדים.

אלי אלאלוף: השר זה שר הבריאות.

<ורד קירו זילברשטיין: כן.

אלי אלאלוף: אני לא מבין מה הצורך כאן בשר האוצר.

<ורד קירו זילברשטיין: זאת הייתה דרישה של משרד האוצר.

רחל עזריה: אני אומר מה הייתה הדרישה.

רחל עזריה: הדרישה הייתה של משרד האוצר.

אלי אלאלוף: שר האוצר מתמצא במזון?

אלי אלאלוף: אל תטילו את זה עליו.

רחל עזריה: הדרישה הייתה, בגלל החשש שמחירי המנות יעלו בצורה דרמטית - - -

אלי אלאלוף: זה לא בסעיף הזה.

רחל עזריה: לא.

רחל עזריה: זה זה.

רחל עזריה: תנאים והוראות לעניין הרכב המזון.

רחל עזריה: הפחד הוא שהרכב המזון, אם נדרוש סלמון מעושן, אוכל אורגני וקינואה אורגנית, מחירי המזון יעלו.

אלי אלאלוף: מה דעתך אדוני נציג האוצר?

<אורן גבע: לצהרונים יש השפעות נוספות על שוק העבודה ולכן רצינו רק לוודא.

<אורן גבע: מדובר כאן על התייעצות בלבד ולא סמכות של השר לקבוע.

<אורן גבע: התייעצות בלבד כדי לוודא שבאמת לא נעשה כאן דבר שמעלה את המחירים, מה שישפיע על המשק.

אלי אלאלוף: אני נבהל כשאתם אומרים בהתייעצות השר.

אלי אלאלוף: זה אומר שאתם מעכבים.

אלי אלאלוף: מתי לשר יש זמן לזה?

יגאל גואטה: אולי דיווח זאת מילה יותר טובה?

<קריאה: אני חושבת שבהתייעצות זה בסדר כי אנחנו יודעים איך עושים התייעצויות במדינת ישראל.

יגאל גואטה: למה לא דיווח?

איילת נחמיאס ורבין: אפשר לשאול שאלה?

אלי אלאלוף: בבקשה.

איילת נחמיאס ורבין: קביעת התנאים של ההוראות, אני יודעת שאחר כך יש איזשהו לוח זמנים אבל הרי המטרה שלנו להגיע לכך שהחוק הזה ייושם כמה שיותר מהר.

איילת נחמיאס ורבין: ככל שהדבר הזה מגדיר את לוחות הזמנים, כמה זמן תהליך כזה אמור להיות?

<ורד קירו זילברשטיין: אנחנו רשמנו שם בסוף.

<ורד קירו זילברשטיין: מגבלות הליכי החקיקה, רשמנו שם איזושהי הגבלה שתינתן למשרד הבריאות להביא את התקנות האלה לאישור בטרם החוק ייכנס לתוקף.

איילת נחמיאס ורבין: אני מודה שיש לי בעיה עם תקנות.

איילת נחמיאס ורבין: התקנות בממוצע מגיעות שנתיים אחרי חקיקת החוק.

<אורית חזון מנדל: אני נציגת הורים בירושלים.

<אורית חזון מנדל: לא התייחסתי קודם.

<אורית חזון מנדל: אני לא אדבר על נוסח החוק אבל אני כן רוצה לדבר על העניין של ההובלה מהרגע שהאוכל יוצא מהספק עד שמגיע למקום.

אלי אלאלוף: נגיע לסעיפים הרלוונטיים.

אלי אלאלוף: זה לא הסעיף.

<ורד קירו זילברשטיין: פרסום הרכב המזון המסופק בצהרון מפעיל צהרון יפרסם בצהרון, מדי חודש עבור החודש הקרוב, פירוט תפריט יומי.

<ורד קירו זילברשטיין: פרסום כאמור ייעשה באופן גלוי, נגיש וזמין לכל.

<ורד קירו זילברשטיין: השר רשאי לקבוע הוראות לעניין פרסום כאמור.

<ורד קירו זילברשטיין: לסעף 7, חובות מפעיל צהרון ורשות מקומית, כאן קיבלתי את הערת נציגת מרכז השלטון המקומי אבל אני בכל אופן אקריא את הסעיף ואנחנו נעשה את ההתאמות.

<ורד קירו זילברשטיין: חובות מפעיל צהרון ורשות מקומית התקשרה רשות מקומית עם מפעיל צהרון או הקצתה מבנה עבור צהרון – וכאן הדגש הוא על הקצתה מבנה - תותנה ההתקשרות או הקצאת המבנה בקיום הוראות חוק זה.

<ורד קירו זילברשטיין: כאן בהחלט נעשה את ההתאמות.

<ורד קירו זילברשטיין: הסעיף הבא מודגש כי הוא עדיין בדיונים.

<ורד קירו זילברשטיין: רשות מקומית כאמור בסעיף קטן (א) תפקח על מפעיל צהרון אשר עמו התקשרה או על צהרון הפועל במבנה אותו הקצתה, בתחום שיפוטה, ותדאג לקיום הוראות חוק זה על ידי מפעיל הצהרון.

<ורד קירו זילברשטיין: מפעיל צהרון יביא לידיעת הילדים והוריהם בתחילת כל שנת לימודים את ההוראות והתנאים שנקבעו בחוק זה.

<ורד קירו זילברשטיין: השר רשאי לקבוע הוראות לעניין יידוע כאמור.

<ורד קירו זילברשטיין: מפעיל צהרון יתעד פרסום כאמור בסעיף 5 וישמור העתק צילומי מכל פרסום.

<ורד קירו זילברשטיין: מפעיל הצהרון מסור לממונה, אחת לשנה, בדרך שיורה, ולא יאוחר מיום 1 בנובמבר בכל שנה, דיווח בדבר הספקת המזון בצהרון.

אלי אלאלוף: עד כאן יש הערות?

אלי אלאלוף: אני רוצה שנמצא אפשרות לשלב את זה גם בהוראות לגבי הצהרונים הפרטיים.

אלי אלאלוף: יש כמות לא קטנה ושם אין פיקוח.

<רונית אנדוולט: אני רוצה להתייחס לנושא של ההרכב התזונתי.

<רונית אנדוולט: יש כאן התייחסות לנושא של ההרכב התזונתי, התפריט וכולי.

<רונית אנדוולט: חשוב שזה יהיה באישור תזונאי, של איש מקצוע, כי הצהרונים לא בהכרח עובדים עם תזונאי וחשוב שזה יהיה באישור שלו.

אלי אלאלוף: כל ספק יבוא למשרד הבריאות?

<קריאה: לא.

<קריאה: משרד הבריאות הוא זה שיקבע את אמות המידה לפי שיקול דעתו וידיעתו המקצועית וזה מה שיחייב את הספקים והצהרונים.

<רונית אנדוולט: אנחנו יודעים כבר היום, וקיימנו הרבה מאוד סיורים במפעלי ההסעדה, שהם עושים כל מיני פטנטים איך זה יהיה בתוך ההרכב של התזונה אבל זה יהיה בשר מעובד למשל או יהיה מזון צמחוני מעובד.

<רונית אנדוולט: לכן אנחנו רוצים שתהיה חתימה של תזונאי שעבר על ההרכב התזונתי.

<רונית אנדוולט: אם אנחנו לא יכולים להכניס את זה לרישיון, לפחות שיהיה מישהו שיעקב אחרי התפריטים אחת לחודש ויראה שהם תקינים.

אלי אלאלוף: מטעם מי הוא יבוא?

<רונית אנדוולט: זה לא צריך לעלות כסף.

<רונית אנדוולט: זה מפעל הסעדה, שכמו שהוא בודק ויש לו יועץ, מהנדס מזון, שאומר לו איך יהיה ההרכב, צריך שיהיה לו תזונאי שיבדוק שההרכב התזונתי הוא באמת כמו שהוא מצהיר.

<רונית אנדוולט: זה צריך להיות חלק מהתהליך.

רחל עזריה: אבל זה לא החלק של הרישיון?

<רונית אנדוולט: אין כאן רישיון פלוס.

רחל עזריה: בסדר.

יגאל גואטה: העלות של התזונאי הזה היא לא ממש משהו כל כך גדול.

אלי אלאלוף: כל דבר הוא לא גדול, אבל בסוף זה גדול.

יגאל גואטה: לא.

יגאל גואטה: הם בונים מוצר וברגע שזה רץ, הוא לא צריך לבוא כל יום.

אלי אלאלוף: אל תשכחו בסוף הפיקוח הכללי על המערכת הזאת של משרד הכלכלה.

אלי אלאלוף: מי עושה את הפיקוח הכולל?

<איטה עטייא: כל גוף והצהרונים שלו.

<איטה עטייא: אין פיקוח כולל.

רחל עזריה: זאת אחת הבעיות.

אלי אלאלוף: על הפרטיים?

<איטה עטייא: אף אחד לא מפקח.

רחל עזריה: אני חייבת לומר לך כבוד היושב ראש שזאת פעם ראשונה שכותבים בחוק את המילה צהרון.

רחל עזריה: כל התחום הזה, אלא אם כן אתה נמצא במפעל הזנה או תחת משרד החינוך, זה תחום שכאילו לא קיים במדינה.

אלי אלאלוף: בסדר.

אלי אלאלוף: השגנו, כתוב צהרון, אבל מי מפקח על זה?

רחל עזריה: לכן אנחנו אומרים שמשרד הבריאות מגדיר את הכללים לספק וכיוון שהספק כל שנה מחדש מכרז מול השלטון המקומי, זה הנתיב המרכזי.

רחל עזריה: במקביל אנחנו מדברים על תזונאי.

אלי אלאלוף: מישהו יכול לתת לנו מספרים כמה יש דרך השלטון המקומי וכמה יש פרטיים?

<קריאה: פרטיים כמעט ואין.

<איטה עטייא: במשרד הכלכלה יש 2,400.

רחל עזריה: כי זה הכול בגנים פיזית.

אלי אלאלוף: בבתים הפרטיים אין?

<קריאה: בוודאי שיש.

אלי אלאלוף: איפה גידלתי את הבן שלי?

אלי אלאלוף: בעירייה?

אלי אלאלוף: לא נתנו לי מקום למרות הפרוטקציות שהיו לי כביכול.

אלי אלאלוף: צריך לתת מספרים.

אלי אלאלוף: אני מבקש שתמצאו מספרים כמה ילדים בצהרונים מפוקחים וכמה בצהרונים פרטיים.

<איטה עטייא: ורד, בנושא הרישיון של משרד הבריאות.

<איטה עטייא: פספסנו את הקטע של הרישיון פלוס כי אולי זה נעלם.

<ורד קירו זילברשטיין: לא.

<ורד קירו זילברשטיין: זה לא נעלם.

<ורד קירו זילברשטיין: בעיקרון אנחנו הכנסנו כאן התייחסות לרישוי שיינתן על ידי שר הבריאות.

<ורד קירו זילברשטיין: אנחנו כבר נלבן ונגבש בהתאם.

<ורד קירו זילברשטיין: אנחנו נקבע את זה.

<ורד קירו זילברשטיין: נשב מול משרד הבריאות ונראה בדיוק את הספציפיקציות, אם צריך תיקון עקיף, באיזה רישיון בדיוק מדובר וכולי.

<ורד קירו זילברשטיין: הדבר הזה כלול בפנים ואני גם אומר אותו לפרוטוקול.

<ורד קירו זילברשטיין: זה חלק מהסיכום.

<ורד קירו זילברשטיין: ככל שיכולנו להכניס אותו כרגע במסגרת ההסכמות, הכנסנו.

<ורד קירו זילברשטיין: לקראת ההכנה לקריאה שנייה ושלישית הדברים ייאמרו במפורש.

<ורד קירו זילברשטיין: אנחנו נשב ונהיה מתואמים עם משרד הבריאות.

<איטה עטייא: אני זוכרת שהסיפור הזה חייב תזונאית.

<ורד קירו זילברשטיין: נכון.

<ורד קירו זילברשטיין: זה משהו שעוד צריך לעבור את הליבון.

<ורד קירו זילברשטיין: מה שאמרה נציגת משרד הבריאות, זה חלק מזה ולכן אנחנו צריכים לשבת.

<ורד קירו זילברשטיין: כרגע העיקרון הוא בדיוק מה שאת אמרת שנאמר גם על ידי משרד הבריאות.

<איטה עטייא: מעולה.

<מירה סלומון: אני מבקשת להבהיר.

<מירה סלומון: כפי שציינה היועצת המשפטית לוועדה בהתייחס לסעיף 7(ב), זה נושא שכל כולו המנגנונים עדיין נמצאים בליבון ולכן הסעיף כרגע הוקרא בנוסח מסוים אבל הנוסח יכול להשתנות מקצה לקצה.

<מירה סלומון: העקרונות כפי שדיברנו לכתחילה, ביצוע על ידי השלטון המקומי.

אלי אלאלוף: אני חושב שיש כאן אפשרות להתקדם.

אלי אלאלוף: ברשותכם.

<ורד קירו זילברשטיין: פרק ג': עיצום כספי עיצום כספי מי שהפר הוראה מההוראות לפי חוק זה כמפורט להלן, רשאי הממונה להטיל עליו עיצום כספי לפי הוראות פרק זה בסכום של 6,000 שקלים חדשים: הפעיל צהרון או התיר לאחר להפעיל צהרון שלא בהתאם להוראות חוק זה.

<ורד קירו זילברשטיין: מפעיל צהרון שהתקשר בקשר למכירה ואספקה של מזון לצהרון שהוא מפעיל עם ספק מזון שאינו מורשה ושאין בידו רישיון יצרן תקף.

<ורד קירו זילברשטיין: ספק מזון שמכר או סיפק מזון לצהרון ואין בידו רישיון יצרן תקף או שלא בהתאם לתנאי הרישיון.

<ורד קירו זילברשטיין: מי שהפר הוראה מההוראות לפי חוק זה כמפורט להלן, רשאי הממונה להטיל עליו עיצום כספי לפי הוראות פרק זה בסכום של 1,500 שקלים חדשים: מפעיל צהרון שלא פרסם בצהרון, מדי חודש עבור החודש הקרוב, פירוט תפריט יומי.

<ורד קירו זילברשטיין: מפעיל צהרון שלא הביא לידיעת הילדים והוריהם בתחילת שנת לימודים את ההוראות והתנאים שנקבעו בחוק זה.

<ורד קירו זילברשטיין: הודעה על כוונת חיוב היה לממונה יסוד סביר להניח כי אדם הפר הוראה מההוראות לפי חוק זה, כאמור סעיף 5 (בפרק זה – המפר) ובכוונתו להטיל עליו עיצום כספי לפי אותו סעיף, ימסור למפר הודעה על הכוונה להטיל עליו עיצום כספי (בפרק זה – הודעה על כוונת חיוב).

<ורד קירו זילברשטיין: בהודעה על כוונת חיוב יציין הממונה, בין השאר, את אלה: המעשה או המחדל (בפרק זה – המעשה), המהווה את ההפרה.

<ורד קירו זילברשטיין: סכום העיצום הכספי והתקופה לתשלומו.

<ורד קירו זילברשטיין: זכותו של המפר לטעון את טענותיו לפני הממונה לפי הוראות סעיף 7.

<ורד קירו זילברשטיין: הסמכות להוסיף על סכום העיצום הכספי בשל הפרה נמשכת או הפרה חוזרת לפי הוראות סעיף 9, והמועד שממונה יראו הפרה כהפרה נמשכת לעניין הסעיף האמור.

<ורד קירו זילברשטיין: זכות טיעון מפר שנמסרה לו הודעה על כוונת חיוב לפי סעיף 6 רשאי לטעון את טענותיו, בכתב, לפני הממונה, לעניין הכוונה להטיל עליו עיצום כספי ולעניין סכומו, בתוך שלושים ימים ממועד מסירת ההודעה.

<ורד קירו זילברשטיין: הממונה רשאי, לבקשת המפר, להאריך את התקופה האמורה בתקופה שלא תעלה על שלושים ימים.

<ורד קירו זילברשטיין: החלטת הממונה ודרישת תשלום טען המפר את טענותיו לפני הממונה לפי הוראות סעיף 7, יחליט הממונה, לאחר ששקל את הטענות שנטענו, אם להטיל על המפר עיצום כספי, והוא רשאי להפחית את סכום העיצום הכספי לפי הוראות סעיף 10.

<ורד קירו זילברשטיין: החליט הממונה לפי הוראות סעיף קטן (א) - להטיל על המפר עיצום כספי – ימסור לו דרישה, בכתב, לשלם את העיצום הכספי (בפרק זה – דרישת תשלום), שבה יציין, בין השאר, את סכום העיצום הכספי המעודכן ואת התקופה לתשלומו.

<ורד קירו זילברשטיין: שלא להטיל על המפר עיצום כספי – ימסור לו הודעה על כך, בכתב.

<ורד קירו זילברשטיין: בדרישת התשלום או בהודעה, לפי סעיף קטן (ב), יפרט הממונה את נימוקי החלטתו.

<ורד קירו זילברשטיין: לא ביקש המפר לטעון את טענותיו לפי הוראות סעיף 7, בתוך התקופות האמורות באותו סעיף, יראו את ההודעה על כוונת החיוב, בתום אותה תקופה, כדרישת תשלום שנמסרה למפר במועד האמור.

<ורד קירו זילברשטיין: הפרה נמשכת והפרה חוזרת בהפרה נמשכת ייווסף על העיצום הכספי הקבוע לאותה הפרה, החלק החמישים שלו לכל יום שבו נמשכת ההפרה.

<ורד קירו זילברשטיין: בהפרה חוזרת ייווסף על העיצום הכספי הקבוע לאותה הפרה, סכום השווה לעיצום הכספי כאמור.

<ורד קירו זילברשטיין: לעניין זה, "הפרה חוזרת" – הפרת הוראה מהוראות לפי חוק זה כאמור בסעיף 5, בתוך שנתיים מהפרה קודמת של אותה הוראה שבשלה הוטל על המפר עיצום כספי או שבשלה הורשע.

<ורד קירו זילברשטיין: סכומים מופחתים הממונה אינו רשאי להטיל עיצום כספי בסכום הנמוך מהסכומים הקבועים בסעיף 5, אלא לפי הוראות סעיף קטן (ב).

<ורד קירו זילברשטיין: השר, בהסכמת שר המשפטים, רשאי לקבוע מקרים, נסיבות ושיקולים שבשלהם יהיה ניתן להטיל עיצום כספי בסכום הנמוך מהסכומים הקבועים בסעיף 5, ובשיעורים שיקבע.

<ורד קירו זילברשטיין: סכום מעודכן של העיצום הכספי העיצום הכספי יהיה לפי סכומו המעודכן ביום מסירת דרישת התשלום, ולגבי מפר שלא טען את טענותיו לפני הממונה כאמור בסעיף 8(ד) – ביום מסירת ההודעה על כוונת חיוב.

<ורד קירו זילברשטיין: הוגש ערעור לבית המשפט לפי סעיף 16 ועוכב תשלומו של העיצום הכספי בידי הממונה או בית המשפט – יהיה העיצום הכספי לפי סכומו המעודכן ביום ההחלטה בערעור.

<ורד קירו זילברשטיין: סכומי העיצום הכספי הקבועים בסעיף 5 יתעדכנו ב-1 בינואר בכל שנה (בסעיף קטן זה – יום העדכון), בהתאם לשיעור עליית המדד הידוע ביום העדכון לעומת המדד שהיה ידוע ב-1 בינואר של השנה הקודמת.

<ורד קירו זילברשטיין: הסכום האמור יעוגל לסכום הקרוב שהוא מכפלה של עשרה שקלים חדשים.

<ורד קירו זילברשטיין: לעניין זה, "מדד" – מדד המחירים לצרכן שמפרסמת הלשכה המרכזית לסטטיסטיקה.

<ורד קירו זילברשטיין: הממונה יפרסם ברשומות הודעה על סכומי העיצום הכספי המעודכנים לפי סעיף קטן (ב).

<ורד קירו זילברשטיין: המועד לתשלום העיצום הכספי המפר ישלם את העיצום הכספי בתוך שלושים ימים מיום מסירת דרישת התשלום כאמור בסעיף 8.

<ורד קירו זילברשטיין: הפרשי הצמדה וריבית לא שילם המפר עצום כספי במועד, ייווספו על העיצום הכספי, לתקופת הפיגור, הפרשי הצמדה וריבית כהגדרתם בחוק פסיקת ריבית והצמדה, התשכ"א-1961 (בפרק זה – הפרשי הצמדה וריבית), עד לתשלומו.

<ורד קירו זילברשטיין: גבייה עיצום כספי ייגבה לאוצר המדינה ועל גבייתו יחולו הוראות חוק המרכז לגביית קנסות, אגרות והוצאות, התשנ"ה-1995.

<ורד קירו זילברשטיין: עיצום כספי בשל הפרה לפי חוק זה ולפי חוק אחר על מעשה אחד המהווה הפרה של הוראה מההוראות לפי חוק זה המנויות בסעיף 5 ושל הוראה מההוראות לפי חוק אחר, לא יוטל יותר מעיצום כספי אחד.

<ורד קירו זילברשטיין: ערעור על דרישת תשלום לפי פרק זה ניתן לערער לבית משפט השלום שבו יושב נשיא בית משפט השלום.

<ורד קירו זילברשטיין: ערעור כאמור יוגש בתוך שלושים ימים מיום שבו נמסרה למפר דרישת התשלום.

<ורד קירו זילברשטיין: אין בהגשת ערעור לפי סעיף קטן (א) כדי לעכב את תשלום העיצום הכספי, אלא אם כן הסכים לכך הממונה או שבית המשפט הורה על כך.

<ורד קירו זילברשטיין: החליט בית המשפט לקבל ערעור שהוגש לפי סעיף קטן (א), לאחר ששולם העיצום הכספי לפי הוראות פרק זה, והורה על החזרת סכום העיצום הכספי ששולם או על הפחתת העיצום הכספי, יוחזר הסכום ששולם או כל חלק ממנו אשר הופחת, בתוספת הפרשי הצמדה וריבית מיום תשלומו, עד יום החזרתו.

<ורד קירו זילברשטיין: פרסום הטיל הממונה עיצום כספי לפי פרק זה, יפרסם בציבור את הפרטים שלהלן, בדרך שתבטיח שקיפות לגבי הפעלת שיקול דעתו בקבלת ההחלטה להטיל עיצום כספי: דבר הטלת העיצום הכספי.

<ורד קירו זילברשטיין: מהות ההפרה שבשלה הוטל העיצום הכספי ונסיבות ההפרה.

<ורד קירו זילברשטיין: סכום העיצום הכספי שהוטל.

<ורד קירו זילברשטיין: אם הופחת העיצום הכספי – הנסיבות שבשלהן הופחת סכום העיצום ושיעורי ההפחתה.

<ורד קירו זילברשטיין: פרטים על המפר, הנוגעים לעניין.

<ורד קירו זילברשטיין: שמו של המפר – אם המפר הוא תאגיד.

<ורד קירו זילברשטיין: הוגש ערעור לפי סעיף 16, יפרסם הממונה את דבר הגשת הערעור ואת תוצאותיו.

<ורד קירו זילברשטיין: על אף הוראות סעיף קטן (א)(6), רשאי הממונה לפרסם את שמו של מפר שהוא יחיד, אם סבר שהדבר נחוץ לצורך אזהרת הציבור.

<ורד קירו זילברשטיין: על אף האמור בסעיף זה, לא יפרסם הממונה פרטים שהם בגדר מידע שרשות ציבורית מנועה מלמסור לפי סעיף 9(א) לחוק חופש המידע, התשנ"ח-1998, וכן רשאי הוא שלא לפרסם פרטים לפי סעיף זה, שהם בגדר מידע שרשות ציבורית אינה חייבת למסור לפי סעיף 9(ב) לחוק האמור.

<ורד קירו זילברשטיין: שמירת אחריות פלילית תשלום עיצום כספי לפי פרק זה לא יגרע מאחריותו הפלילית של אדם בשל הפרת הוראה מההוראות לפי חוק זה המנויות בסעיף 5, המהווה עבירה.

<ורד קירו זילברשטיין: שלח הממונה למפר הודעה על כוונת חיוב בשל הפרה המהווה עבירה כאמור בסעיף קטן (א), לא יוגש נגדו כתב אישום בשל אותה הפרה, אלא אם כן התגלו עובדות חדשות, המצדיקות זאת.

<ורד קירו זילברשטיין: הוגש נגד אדם כתב אישום בשל הפרה המהווה עבירה כאמור בסעיף קטן (א), לא ינקוט נגדו הממונה הליכים לפי פרק זה בשל אותה הפרה, ואם הוגש כתב אישום בנסיבות האמורות בסעיף קטן (ב) לאחר שהמפר שילם עיצום כספי – יוחזר לו הסכום ששולם, בתוספת הפרשי הצמדה וריבית מיום תשלום הסכום ועד החזרתו.

יגאל גואטה: את יכולה לבוא אלינו לקרוא את התורה בשבת.

יגאל גואטה: כך התפילה תסתיים מהר.

רחל עזריה: רק לקרוא.

רחל עזריה: לא לעלות.

אלי אלאלוף: אחרי קריאה כזאת, מישהו רוצה לתקן משהו?

יגאל גואטה: לא.

יגאל גואטה: אנחנו רוצים להמליץ עליה לעוד כמה תפקידים.

יגאל גואטה: אין התייחסות לספק שמפר את הכללים שלוש פעמים.

יגאל גואטה: שור מועד.

<ורד קירו זילברשטיין: עבירה נמשכת, עבירה חוזרת.

יגאל גואטה: אפשר שאחרי שלוש פעמים הוא יותר לא יהיה ספק?

אלי אלאלוף: זאת באמת שאלה טובה ואני רוצה להבין.

אלי אלאלוף: אני חושב שיש מקום לפסול אנשים.

יגאל גואטה: כן.

יגאל גואטה: אחרי שלוש הפרות.

<קריאה: לא יחודש רישיון היצרן שלו.

אלי אלאלוף: זה מורכב מאוד.

יגאל גואטה: אני לא יודע אם לקחת לו את הרישיון אבל כאן הוא לא יוכל יותר להיות ספק.

<קריאה: לזה אני מתכוון.

אלי אלאלוף: אני חושב שהמזמין מהיצרן הזה צריך לשים אותו ברשימה שחורה ויותר לא לפנות אליו.

רחל עזריה: אפשר לעשות את זה במסגרת הרישיון פלוס.

אלי אלאלוף: תחפשו ניסוח לקראת הקריאה השנייה והשלישית.

אלי אלאלוף: אני חוזר ואומר, אולי תיבדק אפשרות שאחרי שלוש אזהרות, הוא ייפסל מהרשימות של אותו מזמין.

אלי אלאלוף: לדעתי זה העונש הטוב ביותר.

אלי אלאלוף: תבדקו את זה בבקשה.

<מירה סלומון: הערה טכנית.

<מירה סלומון: צריך לתקן את ההפניה לסעיפים.

<ורד קירו זילברשטיין: אין ספק.

<ורד קירו זילברשטיין: אנחנו נתקן את הכול.

<ורד קירו זילברשטיין: הנוסח יעבור נסחות.

<ורד קירו זילברשטיין: נעשו שינויים של הרגע האחרון אבל אנחנו נעבור על הכול בצורה מסודרת ומדויקת וההפניות יהיו מסודרות.

<ורד קירו זילברשטיין: אין מה לדאוג.

<איטה עטייא: ורד, יש לי שאלה קטנה.

<איטה עטייא: נמצאת כאן היועצת המשפטית של המשרד ומשהו מטריד אותה.

<איטה עטייא: יש לנו צהרונים שאנחנו מנהלים בבתים פרטיים.

<איטה עטייא: איך זה נכנס לסיפור?

<ורד קירו זילברשטיין: ככל שהם מפוקחים.

יגאל גואטה: היושב ראש דיבר על זה קודם.

<איטה עטייא: זה מפוקח.

רחל עזריה: מה שמפוקח, כן.

<ורד קירו זילברשטיין: אם זה נכנס להגדרה של צהרון, הוא נמצא שם.

<ורד קירו זילברשטיין: ככל שהוא ברשות מקומית, זה צריך להיות מבנה שהיא מקצה או התקשרות שהיא התקשרה או שהיא תחת הפיקוח של משרד הכלכלה.

אלי אלאלוף: צהרונים שהם לא מפוקחים.

אלי אלאלוף: יש להם רישיון להפעיל?

<איטה עטייא: זה לא קשור אלי.

<איטה עטייא: אני נותנת רישיונות נכון להיום ל-2,400 צהרונים בלבד.

<איטה עטייא: כל יתר הצהרונים לא קשורים אלי.

רחל עזריה: יתר הצהרונים, באשכול אחד עד שלוש – משרד החינוך מפקח עליהם ובירושלים.

אלי אלאלוף: רק בירושלים או בכלל?

רחל עזריה: אחד עד שלוש וירושלים, שזה מאשכול 4.

<איטה עטייא: לפי טרכטנברג, הצהרונים של משרד הכלכלה היו צריכים לעבור למשרד החינוך לפני שלוש שנים אבל זה לא קרה.

אלי אלאלוף: יש כאן טיפול לא מוצלח בעניין הזה.

אלי אלאלוף: גם בדוח העוני כתבנו את זה אבל יש מלחמות יהודים.

<שי סומך: הזעיקו אותי ברגע האחרון לטפל בחוק הזה ולא טיפלתי בו מהתחלה.

אלי אלאלוף: אבל אנחנו יודעים שאתה נכנס מהר לעניינים.

<שי סומך: יש כאן כמה דברים שאני רוצה לומר לגבי העיצומים.

<שי סומך: קודם כל, נראה לי שיש כאן כפילות לחוק המזון כי יש ספק מזון שמקבל רישיון יצרן ויש שם עיצום כספי על מי שפועל בלי רישיון יצרן.

<שי סומך: צריך לבדוק את נושא הכפילות.

<שי סומך: דבר שני שהוא הערה יותר מהותית.

<שי סומך: 6,000 שקלים נראים לי מעט מדי לספק מזון שפועל בלי רישיון.

<שי סומך: הרווח הכספי יכול להיות הרבה יותר גדול מ-6,000 שקלים.

<ורד קירו זילברשטיין: הצעת החוק המקורית נוסחה ממש בדומה למודל של הפיקוח על התזונה במוסדות החינוך.

<ורד קירו זילברשטיין: גם הפרק של העיצומים הכספיים למעשה עומד כמעט אחד לאחד.

<ורד קירו זילברשטיין: ככל שיש התאמות – ובאמת חבל, שלחנו את הנוסח מבעוד מועד ולא קיבלנו התייחסות – ככל שתעיר את ההערה וזה יהיה מקובל כאן על הוועדה, כמובן שבקריאה השנייה והשלישית, אם אפשר אפילו עכשיו, אני אנסה לעשות כמיטב יכולתי ולערוך את התיקון אבל נושא העלאת סכום עיצום כספי ואיך זה עומד ביחס ישר לרישיון, באמת צריך את ההתייחסות של הוועדה ושל משרדי הממשלה.

אלי אלאלוף: הוועדה לעיצומים כספיים היא בוועדת הכלכלה, לא?

<שי סומך: לא.

<שי סומך: הכנסת קובעת.

אלי אלאלוף: אבל בהמלצה של מי?

<שי סומך: אני לא חושב שיש כאן המלצה.

אלי אלאלוף: לפני דקה, עת דנו על עלות האגרות וכולי, זאת לא אותה ועדה שעוסקת בזה?

<שי סומך: אלה שני דברים.

<שי סומך: אגרות ועיצומים אלה שני דברים נפרדים.

<שי סומך: סכום של 6,000 שקלים נראה לי סכום נמוך מדי.

יגאל גואטה: אפשר להגדיל את זה, היושב ראש.

<שי סומך: גם אם נקבע סכום כזה, נראה לי שצריך לשקול.

אלי אלאלוף: אני מציע שנשאיר את זה בקריאה ראשונה ואחר כך בין השנייה לשלישית נבחן את זה.

אלי אלאלוף: תשבו ותדונו בזה.

יגאל גואטה: בהקשר הזה, אדוני היושב ראש, כתוב כאן שהממונה, אני מבין שזאת הרשות.

<ורד קירו זילברשטיין: לא.

<ורד קירו זילברשטיין: שר הבריאות.

יגאל גואטה: מי קונס את הספק?

אלי אלאלוף: משרד הבריאות.

יגאל גואטה: מי זה הממונה?

<ורד קירו זילברשטיין: תהיה פונקציה במשרד הבריאות.

יגאל גואטה: וזה מוגדר?

<ורד קירו זילברשטיין: כן.

יגאל גואטה: יופי.

יגאל גואטה: ספק שעובד ללא רישיון, מי בודק אותו?

יגאל גואטה: הרשות בודקת אותו, נכון?

יגאל גואטה: אם אני לא טועה, אם זה התהליך, מי הביא את הספק הזה?

<קריאה: הצהרון.

<קריאה: בעל הצהרון.

יגאל גואטה: אם הגיע לצהרון ספק ללא רישיון, שהספק ישלם 6,000 שקלים וגם בעל הצהרון ישלם 6,000 שקלים.

יגאל גואטה: אי\ך הביאו בכלל ספק בלי רישיון?

<ורד קירו זילברשטיין: זה בדיוק מה שאמרנו, שאסור לו להתקשר עם מי שהוא לא ספק מורשה, בעקבות הערה של משרד הכלכלה, הערה חשובה מאוד, שהרישיון צריך להיות תקף.

<ורד קירו זילברשטיין: באמת ניסינו להכניס כאן.

יגאל גואטה: אבל אין כאן סנקציה על בעל הצהרון עצמו.

<ורד קירו זילברשטיין: יש.

יגאל גואטה: היכן?

יגאל גואטה: שגם הוא ישלם 6,000 שקלים קנס.

<ורד קירו זילברשטיין: הפעיל צהרון או התיר שלא בהתאם להוראות חוק זה.

<ורד קירו זילברשטיין: זה כולל את כל הוראות חוק זה.

יגאל גואטה: הביא ספק ללא רישיון.

<ורד קירו זילברשטיין: מפעיל שהתקשר עם ספק מזון שאינו מורשה ושאין בידו רישיון יצרן תקף.

<ורד קירו זילברשטיין: זאת אחת הסנקציות.

<ורד קירו זילברשטיין: ספק מזון שמכר או סיפק מזון לצהרון ואין בידו רישיון יצרן תקף או שלא בהתאם לתנאי הרישיון.

יגאל גואטה: מה הקנס המוטל על בעל הצהרון?

<ורד קירו זילברשטיין: 6,000 שקלים.

יגאל גואטה: זאת אומרת שבמקרה שיש לנו ספק שהוא ללא רישיון, יש כאן קנס בגובה של 12 אלף שקלים – 6,000 שקלים שהוא ישלם ו-6,000 שקלים שישלם בעל הצהרון.

<ורד קירו זילברשטיין: גם זה יכול להיות, גם לספק וגם לבעל הצהרון.

יגאל גואטה: יפה.

יגאל גואטה: מצוין.

איילת נחמיאס ורבין: אני רוצה הערה קטנה.

איילת נחמיאס ורבין: אני רוצה לוודא משהו.

איילת נחמיאס ורבין: בניואנס הזה, הרי בעצם אנחנו עכשיו מנסים לייצר פיקוח שלא קיים.

איילת נחמיאס ורבין: על פניו אנחנו מפקחים מהרגע שהמזון בצהרון.

איילת נחמיאס ורבין: זאת אומרת, ההתקשרות עם הספק, מה הרישיון של הספק, ואנחנו כאילו נוגעים בנקודות שלא מתחברות.

איילת נחמיאס ורבין: זאת אומרת, יש נקודה שהיא מהרגע שהמזון יוצא מהספק ומגיע לצהרון.

איילת נחמיאס ורבין: אורית מסבה את תשומת לבי לכך שבעצם החוליה החסרה הזאת של ההובלה מהספק לצהרון היא חוליה חסרה ולא בטוח שאנחנו יכולים לפקח עליה.

איילת נחמיאס ורבין: אני מנסה לא להרחיב את התחום.

יגאל גואטה: בתחילת הישיבה העליתי את הנושא הזה ואמרו לי שזה לא מעניין החוק הזה.

איילת נחמיאס ורבין: אני מתנצלת אם קלעתי לדעת גדולים.

רחל עזריה: זה מופיע בחוק המזון.

אלי אלאלוף: איילת, השאלה במקום.

אלי אלאלוף: יש תשובה בחוק המזון.

<ורד קירו זילברשטיין: חלק מהרישיון הוא גם השינוע.

איילת נחמיאס ורבין: בסדר.

איילת נחמיאס ורבין: רציתי לוודא את זה.

אלי אלאלוף: אני רוצה להגיד לכם שבסוף הפיקוח היחיד שיהיה על הצהרונים הפרטיים, זה יהיה ביום שיהיה ברוך.

איילת נחמיאס ורבין: תמיד זה כך.

אלי אלאלוף: אז כולם יבואו לבדוק.

אלי אלאלוף: זה אומר שאנחנו מאשרים למסגרות לפעול ללא אחריות ממשלתית.

אלי אלאלוף: שיהיה ברור.

אלי אלאלוף: תדעו שאתם כולכם מעורבים בעניין הזה.

אלי אלאלוף: חוק שהוא כזה עם לקונה כזאת גדולה הוא לא חוק רציני.

אלי אלאלוף: אני חייב להגיד את זה.

אלי אלאלוף: אני לא רוצה שיגידו שאלאלוף העביר חוק בוועדה שלו והשאיר מחוץ לפיקוח הנדרש את הצהרונים.

אלי אלאלוף: זה יפה מאוד שמדברים עליהם אבל משאירים אותם ללא שום פיקוח כי אני לא שומע עכשיו גוף אחד שאמר שהוא לוקח אחריות עליהם.

אלי אלאלוף: זה נשאר באוויר.

איילת נחמיאס ורבין: אבל זה לא רק בנושא מזון.

איילת נחמיאס ורבין: אתה אומר דבר נכון אבל זה לא רק בנושא מזון.

איילת נחמיאס ורבין: זה גם בנושא בטיחות, בנושא האנשים שמועסקים וכולי.

רחל עזריה: אבל אנחנו עושים כאן צעד גדול.

יגאל גואטה: יש לי הרבה הערות לחוק הזה אבל אני מפחד לדבר בגללך אבל אני רוצה להסביר לך שזאת יראה מאהבה ולא מפחד.

אלי אלאלוף: ברשותכם, נמשיך.

<ורד קירו זילברשטיין: בעקבות הערות משרד האוצר וגם של משרד הבריאות, אנחנו כרגע מורידים את הסעיפים שמדברים על מינוי פקחים.

<ורד קירו זילברשטיין: פרק ד': פיקוח מינוי ממונה השר ימנה, מבין עובדי משרד, ממונה לעניין חוק זה.

<ורד קירו זילברשטיין: הודעה על המינוי כאמור בסעיף קטן (א) תפורסם ברשומות.

<ורד קירו זילברשטיין: תחילה תחילתו של חוק זה שישה חודשים מיום פרסומו.

<ורד קירו זילברשטיין: ביצוע ותקנות השר ממונה על ביצוע חוק זה והוא רשאי להתקין תקנות לביצועו.

<ורד קירו זילברשטיין: תקנות לפי סעיף 5 יובאו לאישור ועדת העבודה, הרווחה והבריאות של הכנסת עד ליום התחילה.

<ורד קירו זילברשטיין: אנחנו נשקול לגבי הוראות מעבר.

אלי אלאלוף: הערות.

<סו אלבאסל שירף: משרד הכלכלה.

<סו אלבאסל שירף: יש לי שאלה.

<סו אלבאסל שירף: האם זה כולל את הצהרונים שמכינים את האוכל אצלם?

רחל עזריה: כן.

<סו אלבאסל שירף: הייתי בודקת בשלטון המקומי כמה צהרונים כאלה קיימים.

<סו אלבאסל שירף: אני יודעת שיש מתנ"סים שמכינים אצלם את האוכל.

רחל עזריה: שכונתיים.

אלי אלאלוף: השלטון המקומי יכול לתת את המספרים שביקשה היועצת המשפטית של משרד הכלכלה?

אלי אלאלוף: לא כרגע.

אלי אלאלוף: אני חושב שזה חוק שמתחיל טוב.

אלי אלאלוף: הוא חייב הרבה מאוד ליטושים עד לקריאה שנייה ושלישית.

אלי אלאלוף: יש לי בקשה אחת מהאוצר.

אלי אלאלוף: אתם יכולים לעשות עבודת מטה כך שכל הפיקוחים האלה על המזון, כפי שהגדרתי אותם שכבות-שכבות, העלות שלהם היא הרבה יותר גדולה אם כל זה היה נעשה במשרד רלוונטי אחד.

אלי אלאלוף: כדאי שתעשו את הבדיקה ותבדקו מה היה מבחינה כלכלית הכי טוב לעשות כי זה גם מטרטר את בעלי הצהרונים וגם לא נותן להם פיקוח אחד מסודר.

אלי אלאלוף: אלה גם הרבה מאוד גופים בתוך משרד הבריאות ובמקרה אני יודע ומכיר את החוק הקודם של הפיקוח על המזון.

אלי אלאלוף: אלה יחידות שונות.

אלי אלאלוף: העלויות האלה ממילא יצטרפו לעלות הסופית של המזון ולעלות המנה של הילד ואם אתם אומרים שזה מרכזי לבדיקת עלות יוקר המחיה במערכת בכלל - - -

יגאל גואטה: או הקטנת המנה של הילד.

אלי אלאלוף: אני חושב שכדאי לייעל את המערכת הזאת.

אלי אלאלוף: לפני שתגידו אין כסף לזה, תגידו אולי שיהיה כסף לזה אם נחסוך בצורה תקינה.

אלי אלאלוף: ברשותך, תעשה את הבדיקה במקביל ונשמח לקבל את תוצאותיה כדי שנוכל לקבל החלטות ואולי תידרש רפורמה.

אלי אלאלוף: אני אומר לכם שזה נראה לי אבסורד שמשרד הבריאות לא לוקח, בגלל חוסר כלים, אחריות כוללת על מפעלי ההזנה.

אלי אלאלוף: זה בלתי סביר.

אלי אלאלוף: אני הייתי אז במערכת, בישיבה אצל ראש הממשלה דאז אריק שרון, הוא כעס על שר הבריאות דאז, לא אגיד לכם את שמו, ואמר לו שהוא לא עושה כלום במפעל ההזנה.

אלי אלאלוף: אני חוזר ואומר, תנו למשרד הבריאות את הכלים על מנת שיעשה פיקוח משולב של כל המהלכים כי כאן אתה מנחש איזו שרשרת מסורבלת הקמנו כדי שבסוף הילד יאכל טוב ונכון.

רחל עזריה: אני רוצה לומר משפט אחד.

רחל עזריה: אני מאוד מסכימה עם מה שאתה אומר על הצורך בפיקוח מאורגן יותר ובכלל בכל הארגון.

רחל עזריה: אמרתי שבעצם היום כולם בצהרונים.

רחל עזריה: בעבר, לפני עשרים שנים, ברוב הגנים בכלל לא היו צהרונים וזה בכלל לא היה שירות רלוונטי, רובנו בעצמנו לא היינו בצהרונים, אבל היום השוק השתנה לגמרי וזה שוק העבודה שהשתנה ואנחנו שמחים ששוק העבודה השתנה.

רחל עזריה: זה מה שנותן לנו ציונים גבוהים ב-OECD ובבנק העולמי.

רחל עזריה: אני חושבת שאנחנו כמדינה צריכים הרבה יותר להתארגן על זה ששוק העבודה השתנה ולראות איך נותנים את המענים.

רחל עזריה: כאמור, אני מאוד מסכימה אתך.

יגאל גואטה: יישר כוח.

אלי אלאלוף: בסדר.

אלי אלאלוף: אני מודה לכולם.

אלי אלאלוף: אנחנו נעבור להצבעה.

איילת נחמיאס ורבין: אני מצביעה במקום איציק שמולי.

אלי אלאלוף: מי בעד אישור הצעת חוק לפיקוח על איכות המזון ולתזונה נכונה בצהרונים, התשע"ו-2016?

אלי אלאלוף: מי נגד?

אלי אלאלוף: מי נמנע?

אלי אלאלוף: בעד הצעת החוק – פה אחד

אלי אלאלוף: הצעת החוק אושרה לקריאה ראשונה.

רחל עזריה: יישר כוח.

רחל עזריה: אני מודה לך.

אלי אלאלוף: אני מודה לכם.